Martin Henriksen (DF), 2008-02-22:
Jeg er ked af, at Socialdemokraterne ikke har bemærket, at vi netop har indgået en aftale med bl.a. Socialdemokraterne på SFO-området.
Det synes jeg er mystisk.
Det har vi jo lige gjort.
Derfor kan man jo ikke rejse sig op og sige, at Dansk Folkeparti ikke vil gøre noget, når Dansk Folkeparti i fællesskab med Socialdemokraterne lige har været med til at gøre noget.
Det forstår jeg altså ikke.
Jeg synes, det er relevant at slå fast, at hvis man støtter et beslutningsforslag fra Socialdemokraternes side, der går ud på at oprette et tilbud om lektiehjælp til alle i folkeskolen uden om forligskredsen, er det selvfølgelig et brud på folkeskoleforliget.
Det kan der slet ikke være nogen tvivl om, og det skal selvfølgelig slås fast.
Jeg synes, når vi nu skal tale om forslaget, at det er et ganske sympatisk ærinde, SF er ude i her, hvor man taler om, at måske ikke alle skal have lektiehjælp, men i hvert fald skal de, der har behov for lektiehjælp, også have mulighed for at få det.
Men jeg synes også, det er relevant at tage en mere principiel debat om folkeskolen, for det er jo interessant og værd at bemærke, at SF skriver i sit beslutningsforslag: »Alt for mange forlader i dag folkeskolen uden at kunne læse, skrive og regne.
Dertil kommer endvidere, at 20 pct. af en ungdomsårgang aldrig gennemfører en ungdomsuddannelse.«
Det er jo et problem, og derfor synes jeg, at når man taler om at løse det problem, er det jo på et forholdsvis lavt niveau at sige, at så indfører vi lektiehjælp, og så kan vi løse det problem.
Det handler jo grundlæggende om, at vi i årtier har haft en folkeskole, som ikke har været god nok til at prioritere færdigheder og kundskaber.
Det er jo altså i timerne i fagene, at børnene skal lære noget - det er i hvert fald en påstand, som man sådan lige kan slynge ud i luften, og det er hermed gjort.
Jeg mener som sagt, at problemet har været, at man har nedprioriteret fagligheden og nedprioriteret færdigheder og kundskaber.
Det bærer SF og andre i oppositionen efter min mening i høj grad en stor del af ansvaret for, og det flertal, der sidder nu, har faktisk forsøgt at rette op på nogle af de ting, som vi mener der bør rettes op på.
Bl.a. har vi jo indført flere dansktimer og flere matematiktimer, og hvis vi kan få it-firmaet COWI til at oppe sig lidt, kommer der forhåbentlig nationale test i folkeskolen.
Der er også elevplaner, der er kvalitetsrapporter, og nu bliver kommunerne nødt til at følge, hvordan udviklingen er i folkeskolen.
De bliver nødt til at holde øje med, hvordan den faglige udvikling er på de forskellige niveauer i folkeskolen.
Det er her, der først og fremmest skal sættes ind, for det er her, hovedproblemet er.
Det er simpelt hen i timerne, det er i selve skolen, der er behov for at opruste.
Så vil jeg også sige, at det jo ikke er sådan, at der ikke er sket noget på området.
Siden 2001 er der givet støtte til iværksættelse af en række lektiehjælpsprojekter, det er også sådan, at det nu fremgår klart af formålsbestemmelsen for fritidshjem, at fritidshjemmene skal give børnene mulighed for lektielæsning, og folkeskoleforligskredsen, der indtil videre også består af Socialdemokraterne, har jo for nylig indgået en aftale om, at der skal ske lovændringer på skolestartområdet, som indebærer, at kommunalbestyrelsen skal formulere mål- og indholdsbeskrivelser for SFO'erne.
Det vil f.eks. gælde SFO'ernes rolle i forbindelse med lektielæsning for de yngste elever, og det vil jo give anledning til, at kommunalbestyrelsen tager stilling til de ting.
Så vidt jeg husker, er det faktisk også sådan, at der blev lavet en evaluering for ikke så lang tid siden af Danmarks Evalueringsinstitut, som påviste, at halvdelen af SFO'erne faktisk under en eller anden form tilbyder lektiehjælp.
Man kan sige, at når den aftale, der nylig er indgået, bliver udmøntet, kan man jo godt have en forventning om, at der er flere SFO'er, der begynder at give tilbud om lektiehjælp.
Det er også relevant at nævne, at der jo er mange penge til rådighed for den danske folkeskole.
Når vi sammenligner os med andre lande, ligger vi jo helt i top.
Det skal vi selvfølgelig være stolte af, og så må man også kunne sige, at inden for de rammer, der er, er der mulighed for at agere.
Men det skal selvfølgelig også være finansieret på en ordentlig måde, og det er forslaget her ikke.